
PRIMĂRIA MUNICIPIULUI SATU MARE 

Direcția Patrimoniu 

Compartimentul Control Comercial, Autorizații de Funcționare și Transport 
Nr.  53249 / 16.09.2026   
În temeiul prevederilor art. 136 alin. (8) lit. b)  din O.U.G. nr. 57/2019 privind Codul administrativ, cu modificările și completările ulterioare,  Administratorul  public al municipiului Satu Mare, Directorul executiv al Direcției Patrimoniu și  Compartimentul Control Comercial, Autorizații de Funcționare și Transport, formulează prezentul 
Raport de specialitate

la proiectul de hotărâre privind modificarea Regulamentului pentru stabilirea condițiilor și a regimului de funcționare a locațiilor specializate pentru jocuri de noroc pe raza Municipiului Satu Mare
Hotărârea Consiliului Local al Municipiului Satu Mare nr. 101/2026 privind aprobarea Regulamentului pentru stabilirea condițiilor și a regimului de funcționare a locațiilor specializate pentru jocuri de noroc pe raza Municipiului Satu Mare a fost adoptată în vederea instituirii unui cadru normativ local clar și predictibil privind desfășurarea activităților de jocuri de noroc pe raza municipiului, în condițiile și limitele stabilite de legislația în vigoare.

De la data adoptării și până în prezent, aplicarea dispozițiilor H.C.L. nr. 101/2026 în situațiile concrete privind autorizarea punctelor de lucru a evidențiat o serie de situații particulare care nu au fost avute în vedere în mod explicit la momentul elaborării regulamentului, precum și situații care au generat necesitatea unor clarificări privind interpretarea și aplicarea unitară a anumitor prevederi și corelări între dispozițiile regulamentului, astfel încât acestea să răspundă în mod corespunzător realităților administrative și juridice rezultate ulterior adoptării hotărârii.

Necesitatea intervenției asupra actului normativ local nu vizează modificarea principiilor și obiectivelor care au stat la baza adoptării H.C.L. nr. 101/2026, ci asigurarea unui cadru normativ coerent, clar și lipsit de ambiguități, care să permită aplicarea unitară a dispozițiilor regulamentului în toate situațiile concrete întâlnite în activitatea autorității administrației publice locale.

În continuare, sunt prezentate, punctual, modificările și completările propuse, împreună cu justificarea necesității acestora.

Cu privire la obținerea autorizației de securitate al incendiu sau a negației în acest sens, este necesară clarificarea privind cazurile care impun obținerea acestui act. În condițiile în care legislativ este clarificată limita sub care nu este necesară reglementarea de către Inspectoratul pentru Situații de Urgență, nu se impune solicitarea unei negații. De aceea se propune modificarea lit.”l” al art. 10 alin.1. din Regulamentul suspus modificării cu următorul conținut: 

“l. Autorizația sau negația eliberată de: 

- Inspectoratul pentru Situații de Urgență Someș Satu Mare 

(dacă se încadrează în prevederile HG571/2016 modificată și actualizată sau reglementări ulterioare)”

Cu privire la acordul proprietarilor din imobilul al cărui parte este spațiul dorit spre autorizare, impus prin lit.”n” al alin.1 din art. 10 din Regulament, se evidențiază două situații, dacă este sau nu constituită asociația de proprietari. În condițiile existenței asociației de proprietari se va obține acordul asociației de proprietari conform statutului propriu și legislației în vigoare, iar daca nu este constituită atunci drepturile proprietarilor spațiilor de locuit se exprimă individual, fiind necesar acordul majorității calificate, respectiv două treimi din proprietarii spațiilor de locuit. De asemenea, pentru delimitarea corespunzătoare a persoanelor a căror voință este relevantă în cadrul acestei proceduri, se propune raportarea acordului la proprietarii spațiilor de locuit din scara situată deasupra spațiului în care urmează să se desfășoare activitatea. 

De asemeni este necesară clarificarea valabilității acordului care odată exprimat este valabil până la retragere nefiind benefică necesitatea an de an, la fiecare prelungire de autorizare, a recertificării scrise. În condițiile retragerii acordului exprimat sau a modificării situației din CF care duce necesitatea obținerea unui nou acord, această situație va produce efect la solicitarea eliberării următoarei autorizației. 

În temeiul prevederilor art. 136 din O.U.G. nr. 57 din 2019 privind Codul Administrativ, cu modificările și completările ulterioare, propunem spre aprobare proiectul de hotărâre pentru modificarea Regulamentului pentru stabilirea condițiilor și a regimului de funcționare a locațiilor specializate pentru jocuri de noroc pe raza Municipiului Satu Mare.

